היקום הקולנועי של DC

פיתוח

הניסיון הראשון להפקת יקום קולנועי משותף החל כבר בשנת 1998 עם הסרט "סופרמן חי" ("Superman Lives") שהיה אמור להיכתב על ידי קווין סמית' ובבימויו של טים ברטון כאשר ניקולס קייג' צפוי היה לככב כקלארק קנט. על פי התסריט, ברייניאק שולח את דומסדיי להחליש את כוחותיו של סופרמן ולהרוג אותו. ברייניאק חובר ללקס לות'ר שמסייע לו. מייקל קיטון היה אמור לגלם את באטמן, כפי שעשה זאת בסרט "באטמן" ובסרט "באטמן חוזר", אך בסופו של דבר, הפקת הסרט בוטלה.
ב-1 בינואר 2014 נחשף כי אולפני האחים וורנר תכננו כמה שנים קודם להפיק יקום קולנועי משותף ל-DC קומיקס, שיחל עם הפקת "גרין לנטרן" מ-2011. התסריט לסרט אפשרי על פלאש נכתב כבר באותה שנה, אך התוכניות נגנזו עקב כישלונותיו הקופתיים של הסרט.
לאחר צאתו לאקרנים של "הנוקמים" במאי 2012, תוכניות האולפנים הועלו מחדש עם הפקת הסרט "איש הפלדה" שמכיל אזכורים לקיומם של גיבורי על אחרים ביקום משותף. ב-10 ביוני 2013 זאק סניידר נשכר כבמאי בעוד דייוויד ס. גויר נשכר כתסריטאי כשהשניים חתמו על חוזה להפקתם של מספר סרטים, הכוללים את "באטמן נגד סופרמן: שחר הצדק" ו"ליגת הצדק".
ב-20 ביולי 2013 זאק סניידר אישר במפגש מעריצים בפסטיבל קומיק-קון, סן דייגו שסרט ההמשך ל"איש הפלדה" יצא בשנת 2016 ויביא לראשונה אל המסך הגדול את סופרמן ובאטמן תחת סרט אחד. התקשורת ומעריצי הקומיקס החלו לכנות את סדרת הסרטים בשם היקום הקולנועי של DC.
בריאיון לאתר האינטרנט cosmicbooknews.com, ג'ף ג'ונס, המנהל היצירתי ב-DC קומיקס, חשף כי קיים יקום קולנועי משותף של DC, בנפרד מהיקומים הטלוויזיוניים של DC קומיקס הכוללים סדרות טלוויזיה כדוגמת "גות'האם", "הפלאש", "החץ", "קונסטנטין" ו"סופרגירל" וסדרות מתוכננות נוספות, "טיטאנים" ו"קריפטון".

יחידת המתאבדים 2 (2021)

במרץ 2015 נודע כי אולפני האחים וורנר שוקלים להפיק סרט המשך עם דייוויד אייר כבמאי ובכיכובו של וויל סמית'. במהלך חודש אוקטובר 2017 דווח כי הצילומים לסרט ההמשך אמורים להתחיל בחודש מרץ 2018, אך ההפקה התעכבה. באוקטובר 2017 נשכר גווין או'קונר לכתוב ולביים את הסרט יחד עם אנתוני טמבקאיס כתסריטאי. בינואר 2018 מייקל דה לוקה נשכר כמפיק הסרט ואושר ליהוקם של ג'ארד לטו, וויל סמית' ומרגו רובי לתפקידים הראשיים. במקור, הסרט תוכנן לצאת לאקרנים בשנת 2019.
בספטמבר 2018 נודע כי התסריט לסרט על הג'וקר והארלי קווין הושלם. ג'ארד לטו ומרגו רובי לוהקו לגלם את הדמויות. התסריט נכתב בהשראת קשת הסיפור Mad Love על ידי גלן פיקארה וג'ון רקה.
באוקטובר 2018 נודע כי האחים וורנר שכרו את ג'יימס גאן (שביים את סרטי שומרי הגלקסיה ושומרי הגלקסיה 2) כתסריטאי לסרט ההמשך.
הסרט עשוי לצאת לאקרנים ב-6 באוגוסט 2021 ויתחיל את ההפקה בשלהי 2019.

הפלאש (2021)

באוקטובר 2014, אולפני האחים וורנר הכריזו על סרט לייב אקשן בכיכוב עזרא מילר כבארי אלן/הפלאש, אשר עתיד לעלות לאקרנים ב-16 במרץ 2018. סת' גרהאם-סמית' נשכר למלאכת הבימוי והצמד פיל לורד וכריסטופר מילר נשכרו לכתוב את התסריט. גרהאם-סמית' עזב את הפרויקט והוחלף בריק פאמוייווה, ונודע כי גרג ברלאנטי וצ'ארלס רובן יפיקו את הסרט. שלב הצילומים עתיד היה להתחיל בינואר 2017. בנובמבר 2016, נודע כי פאמוייווה עזב את הפרויקט, שמצבו לא ידוע. ביולי 2017 נודע כי הסרט עודנו בפיתוח וכי הוא ייקרא "פלאשפוינט" ויתבסס על קשת הסיפור פלאשפוינט.
בינואר 2018 נשכרו ג'ון פרנסיס דיילי וג'ונתן גולדשטיין לביים את הסרט.
הסרט עשוי לצאת לאקרנים מתישהוא ב-2021.

אקוומן 2 (2022)

בעקבות הצלחתו הקופתית והביקורתית של הסרט אקוומן אושרה הפקתו של סרט המשך. בפברואר 2019 דווח כי סרט ההמשך עתיד לצאת בדצמבר 2022, וג'יימס וואן יפיק אותו, אך לא בהכרח יביים.

סייבורג

באפריל 2014, ריי פישר לוהק כדמותו של גיבור-העל ויקטור סטון/סייבורג. באוקטובר, האחים וורנר הודיעה כי פרויקט סרט לייב אקשן אודות הדמות נמצא בלוח הזמנים שלה כחלק מתוכניותיה עבור סרטי DC. הסרט צפוי לצאת לאקרנים ב-3 באפריל 2020. אך הוא נדחה לתאריך לא מוגדר.

חיל הפקחים הירוקים

באוקטובר 2014 הוכרז על הפקת סרט לייב אקשן המבוסס על חוברות "גרין לנטרן", אשר יהווה חלק מהיקום הקולנועי של DC, במהלך כנס קומיק-קון, סן דייגו ביולי 2015, נודע כי שם הסרט יהיה "חיל הפקחים הירוקים". ביוני 2018 נשכר ג'ף ג'ונס לכתיבת תסריט הסרט.
במקור, הסרט עתיד לעלות לאקרנים ב-24 ביולי 2020. אך הוא נדחה לתאריך לא מוגדר.

המשך ל"ליגת הצדק"

באוקטובר 2014, האחים וורנר הודיעה כי בכוונתה להוציא המשך ישיר ל"ליגת הצדק" כמעין "חלק שני", אם כי ביוני 2016 צוין כי ההמשך יהיה למעשה סיפור עצמאי לחלוטין. במקור, הסרט היה אמור לצאת לאקרנים ב-14 ביוני 2019, אך הוא נדחה לתאריך לא מוגדר. לפי זאק סניידר שהיה אמור לעשות את סרט זה הסוף של הסרט הקודם הוא לא הסוף שהוא תכנן שהיה אמור להבטיח את החלק השני.